text: Efterlysning: Bilist kontaktede ni-årig dreng
  13 december 2012 kl. 15.55
  Syd- og Sønderjyllands Politi efterlyser vidner, der kan have set en mand i en bordeaux-farvet personbil. Manden kontaktede en ni-årig dreng på Digevej i Tønder.
  Episoden fandt sted mandag ca. kl. 13.25. Den ni-årige gik ad Digevej mod Åvej. Han bemærkede en bordeaux-farvet bil, der kom fra Marskvej og fortsatte ad Digevej. Bilen standsede kort efter ud for drengen.
  
  Vil du have et lift?
  Føreren, som var alene i bilen spurgte, om drengen "ville køres hjem" eller have et lift.
  Drengen takkede nej, for han kendte ikke manden eller bilen. Han fortsatte til fods ad Digevej. Bilen fulgte drengen et stykke hen ad Digevej, inden bilisten vendte og kørte mod Carstensgade.
  
  Havde skæg
  Drengen kan ikke sige, hvor gammel manden er. Han havde skæg og var iført en sort- og hvidstribet skjorte. Han talte dansk, men ikke sønderjysk. På forsædet i bilen lå en lysere, blå jakke.
  Manden var alene i bilen, som drengen har beskrevet som en mindre bordeaux-farvet personbil ?med klap for og bag?.
  Alle, der måtte have bemærket manden eller bilen mandag den 10. december i tidsrummet omkring kl. 13.00 til 13.30 opfordres til at rette henvendelse til Syd- og Sønderjyllands politi på tlf. 114.
  